Document ID: 32003R2154

32003R2154
L 324/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2154/2003 НА КОМИСИЯТА
от 10 декември 2003 година
относно временно разрешаване на някои микроорганизми в храните за животни (Enterococcus faecium и Lactobacillus acidophilus)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Директива 2003/7/ЕО на Комисията (2), и по-специално член 3 и член 9д, параграф 1 от нея,
като има предвид, че:
(1)
Съгласно Директива 70/524/ЕИО никоя добавка не може да бъде пусната в обращение, без да е получила за това разрешително от Общността.
(2)
В случая с добавките, посочени в част II на приложение В към Директива 70/524/ЕИО, които включват микроорганизми, може да бъде издадено временно разрешително за една нова добавка или за нова употреба на добавка, която вече е била разрешена в храните, при условие че изложените в посочената директива условия са удовлетворени, и ако, предвид на наличните резултати, може да се допусне, че когато бъде употребена в храните за животните, тя ще има един от ефектите, посочени в член 2, буква а) от посочената директива. Такова временно разрешително може да бъде издадено за срок не по-дълъг от четири години.
(3)
Оценката на заявленията за разрешително, подадени по отношение на микроорганизмите, посочени в приложението към настоящия регламент, показва, че изложените в член 9д, параграф 1 от Директива 70/524/ЕИО условия са удовлетворени.
(4)
Употребата на Enterococcus faecium бе вече разрешена за срок от четири години с Регламент (ЕО) № 666/2003 на Комисията (3) при прасенца и прасетата за угояване.
(5)
Бяха получени нови данни в подкрепа на заявление за разширяване на разрешителното за използване на Enterococcus faecium при свинете майки.
(6)
Бяха получени данни в подкрепа на заявлението за новата добавка Lactobacillus acidophilus при кокошките носачки.
(7)
По тези причини употребата на посочените в приложението Lactobacillus acidophilus при кокошките носачки и на Enterococcus faecium при свинете-майки трябва да бъде временно разрешена за срок от четири години и да бъде включена в глава IV на списъка с разрешени добавки.
(8)
Научният комитет по храненето на животните изрази положително становище за безопасната употреба на тези микроорганизми при условията, изложени в приложението към настоящия регламент.
(9)
Оценката на заявлението показва, че се изискват някои процедури за защита на работниците от излагане на посочените в приложението добавки. Такава защита обаче е осигурена от прилагането на Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (4), изменена с Регламент (ЕО) № 1882/2003 (5).
(10)
Предвидените в настоящия регламент мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Добавките, принадлежащи към групата „микроорганизми“ и посочени в приложението, се разрешават за употреба като добавки към храните при условията, изложени в приложението.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 декември 2003 година.

Labels: 3
16
17
6